Title: ประกาศเจ้าพนักงานจราจรจังหวัดพิจิตร เรื่อง กำหนดอัตราความเร็วของรถในทาง ในเขตเทศบาลเมืองพิจิตร อำเภอเมืองพิจิตร จังหวัดพิจิตร

ประกาศเจ้าพนักงานจราจรจังหวัดพิจิตร

ประกาศเจ้าพนักงานจราจรจังหวัดพิจิตร
เรื่อง
กำหนดอัตราความเร็วของรถในทาง ในเขตเทศบาลเมืองพิจิตร
อำเภอเมืองพิจิตร
จังหวัดพิจิตร

ด้วยคณะอนุกรรมการจัดระบบการจราจรทางบกจังหวัดพิจิตร
ได้ประชุมเมื่อวันที่ ๒๘ มีนาคม ๒๕๖๐ มีมติคัดเลือกถนนที่มีความเสี่ยงต่อการเกิดอุบัติเหตุในเขตเทศบาลเมืองพิจิตร
จำนวน ๑ สายทาง ได้แก่ ถนนสระหลวง ตลอดทั้งสาย
เพื่อกำหนดความเร็วที่เหมาะสมกับพื้นที่ชุมชนและให้ติดตั้งป้ายจำกัดความเร็วที่ได้ผ่านความเห็นชอบจากคณะอนุกรรมการจัดระบบการจราจรทางบกจังหวัดพิจิตรให้เป็นถนนต้นแบบนำร่องของจังหวัดพิจิตร
ในการควบคุมความเร็วของรถแต่ละประเภทไม่เกินอัตราความเร็วตามที่คณะอนุกรรมการจัดระบบการจราจรทางบกจังหวัดพิจิตรกำหนด

ฉะนั้น
เพื่อความปลอดภัยของผู้ใช้รถใช้ถนนและลดความเสี่ยงต่อการเกิดอุบัติเหตุอาศัยอำนาจตามความในมาตรา
๑๓๙ (๖) แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทยที่
๕๒๙/๒๕๕๕ ลงวันที่ ๗ กันยายน ๒๕๕๕ เรื่อง
แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒ จึงออกประกาศเจ้าพนักงานจราจรจังหวัดพิจิตรดังนี้

ข้อ
๑  กำหนดอัตราความเร็วของรถแต่ละประเภทในทาง
ถนนสระหลวง ตลอดทั้งสายในเขตเทศบาลเมืองพิจิตร
ตั้งแต่สามแยกราชรถ ถึงสี่แยกที่จะเลี้ยวขวาไปอำเภอตะพานหิน (สี่แยกบ้านหมอเลี้ยง)
ดังต่อไปนี้
(๑) สำหรับรถบรรทุกที่มีน้ำหนักรถ รวมทั้งน้ำหนักบรรทุกเกิน ๑,๒๐๐ กิโลกรัม หรือรถบรรทุกโดยสาร ให้ใช้ความเร็วไม่เกิน ๕๐
กิโลเมตรต่อชั่วโมง
(๒) สำหรับรถยนต์อื่น นอกจากรถที่ระบุใน (๑) ขณะที่ลากจูงรถพ่วง
รถยนต์บรรทุกที่มีน้ำหนักรถรวมทั้งน้ำหนักบรรทุกเกิน ๑,๒๐๐
กิโลกรัม หรือรถยนต์สามล้อ ให้ใช้ความเร็วไม่เกิน ๔๕ กิโลเมตรต่อชั่วโมง
(๓) สำหรับรถยนต์อื่น นอกจากรถที่ระบุใน (๑) และ (๒) หรือรถจักรยานยนต์ให้ใช้ความเร็วไม่เกิน
๕๐ กิโลเมตรต่อชั่วโมง

ข้อ
๒[๑]  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ข้อบังคับ ประกาศ ระเบียบใด
ที่ขัดหรือแย้งกับประกาศฉบับนี้ ให้ยกเลิกการบังคับใช้เป็นการชั่วคราว
โดยให้ใช้ประกาศฉบับนี้แทน

ประกาศ ณ วันที่ ๓๐
มีนาคม พ.ศ. ๒๕๖๐
พลตำรวจตรี จรวย  ผลประเสริฐ
ผู้บังคับการตำรวจภูธรจังหวัดพิจิตร
เจ้าพนักงานจราจรจังหวัดพิจิตร

พรวิภา/ภวรรณตรี/จัดทำ
๑๐ เมษายน ๒๕๖๐

นุสรา/ตรวจ
๒๖ พฤษภาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๙๙ ง/หน้า ๔๙/๗ เมษายน ๒๕๖๐